《季春下浣游南龛》
宋代·冯伯规

四山如猬毛，中有线路萦。谁人导我来，得此掌许平。

雨后天宇导，夏气和且清。休日一无事，驾言南山行。

南山有何好，翠壁列峥嵘。巨木老已仆，赖有红石撑。

自从严大夫，废兴今几更。稚干亦合抱，知几阅晦明。

幽壑架危亭，无风凉自生。少间上绝顶，四望围长城。

涨江笼篆纹，小市分棋枰。俛仰忘身世，独慨呼酒倾。

何知玉堂客，分杂巴叟耕。下山喜同步，元自脚力轻。

作者简介：冯伯规，岷州（今甘肃岷县）人。光宗绍熙元年（一一九○）知巴州（《金石苑·冯伯规题字》）。今录诗三十一首。